amanoisuno/poetBack huggingface dataset:
和黄循齋送景正輔戶曹之夔三首  其一 陽枋 
要路倦登臨，淵明徑好尋。卷收名利幟，揭示聖賢心。月使千家滿，霜從兩鬢侵。逃空三峽客，屬耳聽蛩音。
和黄循齋送景正輔戶曹之夔三首  其二 陽枋 
自脫樊籠役，潛心克己私。是求從此日，非莫問前時。郡改山元在，江流石不移。人心日瀾倒，先覺仰扶持。
和黄循齋送景正輔戶曹之夔三首  其三 陽枋 
淺見論成敗，先幾燭是非。端倪還眇眇，勳績自巍巍。學僻門常掩，詩枯毫懶揮。何時住巖下，質問此心微。
輓黄循齋  其一 陽枋 
桂賸爐峰月，香飄字水春。姓名天下客，抱負洛中人。膴仕方三紀，徂年未六旬。循齋餘售用，何必歎窮民。
輓黄循齋  其二 陽枋 
憶昔論文友，如今舐鼎仙。周經談正印，易學話真傳。一樂堂中語，三生石上緣。蓮峰望崑嶽，惆悵白雲連。
挽故人  其一 陽枋 
公生百載下，學契五峰心。崇鼎屹重器，洪鐘希太音。詞源擅翻海，句律善舂金。材古誰人識，清歌和慘吟。
挽故人  其二 陽枋 
卓世輕財易，懸知種德難。有貧皆粟帛，無骼不衾棺。紅樹悲春早，孤松忍歲寒。輕颸生宰木，多少鼻成酸。
挽鄭廣安 陽枋 
壯節從丁卯，奇功歲轉新。有征皆鼓勇，無戰不鏖塵。棠國香凝月，榆關夢熟春。吁嗟河北地，今日尚終臣。
挽武龍蹇巡檢  其一 陽枋 
仁者壽宜得，王臣忠可嘉。功名雖有約，雲月自爲家。義粟饑中糶，慈梁雨後斜。百年回首處，溪冷欲梅花。
挽武龍蹇巡檢  其二 陽枋 
叩戶憶曾識，升堂期再尋。仙遊誠絕往，俗慮苦盈襟。菡萏晚猶好，荼䕷霜不侵。思君望阡隴，遠樹白雲深。
挽伏德華主簿  其一 陽枋 
黌堂深惜昔，六典共尋源。合遂齊飛鶚，嘉逾競化鵾。紅顔君早去，白髮我空存。方寸千年事，悽然誰與論。
挽伏德華主簿  其二 陽枋 
豁達千人傑，巍峨七尺軀。天邊期闊武，意外失華途。墮淚一人足，傷心二女孤。西溪橋畔塚，多少爲嗟呼。
和前人韻賦昌溪洞口 陽枋 
洞口天容黯，靈宮暫潔齋。中宵輕霢霂，向晚捲雲霾。巖削蒼璆璧，峰攢碧玉釵。水花紛迸峽，石乳溜垂崖。噴浪遲歸舫，穿濤急去𥱼。布飛千丈直，屏立半空排。木任巖藤束，花從澗草埋。高猿枝裊裊，幽鳥韻喈喈。亭午烟光冷，深春風色飁。便疑塵世隔，直與洞仙偕。意得詩偏好，情閒樂可涯。寄言軒冕客，名利莫裝懷。
椶花 陽枋 
滿株擐甲詫椶櫚，葉展蒲葵冬不枯。鬼髮擘開纖玉掌，蚌胎剖破細瓊珠。熟煨爐火香于笋，白飣盤銀美似酥。珍膳莫充禪客供，恐猜魚子放江湖。
別宇文丈 陽枋 
滿耳聲稱驀浣沙，萍根雲葉際天涯。襟扃噴撲芝蘭氣，韻味清修詩禮家。賸把香編消歲月，點無浮葉靚春華。西歸人問簪朋得，將作東南第一誇。
壽韓司理 陽枋 
不因春酒駐紅顔，都是心清事弗關。草爲囹空隨意綠，花緣客少笑人閒。幽情倚棹暫隨水，爽氣拄頤常看山。共指武陵槃澗地，桃花深處屋三間。
壽紹慶金守 陽枋 
神光高射斗牛墟，知是龍泉瑞氣舒。彩映北堂霜後檜，輝連東館月中書。江流麗水描來似，峽束棠溪畫得如。爲報鯨鯢休陸走，劍芒元是發硎初。
庚子叨第贄合州甘守  其一 陽枋 
吳門扞蔽重夔渝，兩地藩籬屬釣魚。自昔無城當蜀屏，從今有柱壯坤輿。軍心鐵石高深裏，敵膽灰塵築鑿餘。看偃天戈閒夜月，朗聲讀破磨崖書。
庚子叨第贄合州甘守  其二 陽枋 
欲陳禮樂字三千，起趁東風萬里船。戎馬不禁文未喪，石魚間出瑞開先。人知制梃摧堅甲，政比黄鐘緩急絃。願借風雲乘快便，一聲雷爆九重天。
賀李萬州守夔  其一 陽枋 
騎鯨汁漫謫仙臞，一世龍門只漢儒。天下文章從古有，人間勳業即今無。鶴山往事心存蜀，象澦新功力蔽吳。留取道宗遼外策，共爲炎宋鞏皇圖。
賀李萬州守夔  其二 陽枋 
淵淵聖道浩津涯，萬里尋師暮景斜。濫吹叢中情懶散，彈冠鏡裏髮爬髿。蒼龜已卜林間屋，青犢還逢關上車。未得乞符求換骨，借閒讀易傍梅花。
壽蹇從叔制幹 陽枋 
黄鐘大呂播年華，簪盍城南捧九霞。共說賢寮心似鏡，何妨幕府事如麻。紛紛吏坌空迷目，蹇蹇王臣豈計家。共約歲寒松竹友，好携周易傍梅花。
壽蹇用叔姻翁總幹 陽枋 
明知少府是神仙，金水何須掛彩鞭。喜喜歡歡遊兩幕，平平穩穩過三年。紅蓮照水香仍舊，緋棗團秋味正圓。蘭玉已堪華晚節，更尋小圃菊花天。
壽狄知錄 陽枋 
熟讀周官知幾冬，染人袍就彩絲縫。生當永日三三夏，數應西岷六六峰。囚放盡言公活汝，民期無復鼠穿墉。籠中上藥芝苓富，却笑頻看鏡裏容。
賀田都統再帥夔  其一 陽枋 
十乘由夔入釣魚，飲江無馬鴈安居。瞿唐催要金城壁，即墨爭迎鐵裹車。八陣旌旗蛇勢整，九關風月虎符虛。白鹽萬丈齊天石，揭日奇功大字書。
賀田都統再帥夔  其二 陽枋 
桃李三生黄口兒，春回桑梓放塤吹。燕依舊主今還再，兔守空株懶未移。暫對少陵堂下瀼，遠懷靖節菊邊籬。好風借與一帆飽，歸趁江空水落時。
謁夔門桂帥  其一 陽枋 
閫歌整暇化清夷，笑把宗師正印提。繡腑文章開賸馥，錦江桃李爛成蹊。旌摇蜀水春浮峽，柝靜蠻天月滿溪。衣衮歸歟近宸極，殊勳嘉歎殿頭西。
謁夔門桂帥  其二 陽枋 
志欲商伊學欲顔，尋師夢遶五湖間。不違誓至仁三月，親炙寧辭雪萬山。流海浪浮蝸戰角，排雲應許豹窺斑。還丹知換塵凡骨，趁得先生未出關。
贄鄂帥張仁簡  其一 陽枋 
八牖玲瓏義理天，復齋心印妙親傳。化爐點處金非鐵，吏坌清餘否亦賢。吠息蒹蘆湖外月，炊生榆柳竈中烟。水浮鄂渚連牛渚，公子行行天上僊。
贄鄂帥張仁簡  其二 陽枋 
不爲名韁浪出山，朱門桃李恐闌珊。師尋湖海胸懷闊，道滿乾坤耳目寬。水驛已終三楚尾，天閽猶向五雲端。登樓便欲騎黄鶴，乞與書生換骨丹。
赴大寧司理贄俞帥  其一 陽枋 
見說三關息虎貔，風高白帝卷旌旗。擎天砥柱瞿唐險，保蜀規模陣石奇。誓出祁山禽仲達，肯屯漢口學姜維。枕戈心事聞鷄起，未必閒眠聽竹枝。
赴大寧司理贄俞帥  其二 陽枋 
入手青衫愧壯顔，悠悠底事白雲閒。有心文字幾千卷，適意茅茨三兩間。可奈紅塵飛白羽，不容黄叟卧青山。欲從寧水成仙骨，趁得先生未出關。
壽紹慶王守謹禮 陽枋 
燕寢凝香事自無，祝釐何用飲酴酥。袴歌雪外暖傳曲，社酒人間春滿壺。客到競誇逢子晉，我來甚喜見夷吾。摩圍山下閒摩詰，他日添歸九老圖。
壽劉節判 陽枋 
昨夜天香兩袖中，轉頭人日又桑蓬。雲龍風虎千年遇，聖主賢臣此際同。翠竹西來方嫩綠，夭桃栽後未繁紅。人間正喜洪鈞轉，莫問天台有路通。
壽涪州李漢輔使君 陽枋 
見得州如斗大輕，閒將五馬繫榕陰。兩江波上千家月，萬卷堂中一片心。尚笑龔黄爲計淺，更尋伊洛問鈎深。莫慳仙李盤根實，可與輕紅種作林。
乙丑除夕衍少陵韻成七言寄示任兒於珍南 陽枋 
邊隅守歲莫思家，有酒盈樽即頌花。愛爾和鳴同野鶴，起予返哺學林鴉。生香不斷爐烟裊，絳蠟長明跋暈斜。時序推遷休問當，何思何慮樂無涯。
丙辰病起示兒 陽枋 
採薪背夏見書雲，世我相遺思轉清。識箇凝陰消又長，喜些真火熄還生。百年好夢黄粱短，一片閒心白鶴輕。獨擁寒衾長不寐，聽吹梅角動江城。
舟過三遊洞知遂脫兵火矣喜賦 陽枋 
萬里扁舟歸自東，干戈滿地路難通。弟兄一榻聊相對，叔姪雙頭未許同。峽入三遊千丈險，水連西蜀百憂空。家山桃李期堪數，共約花間酌晚風。
泊舟洞庭雲薄天空湖光可愛恨未登岳陽樓耳 陽枋  洞庭湖 岳阳楼
昨日蘭橈逐順流，今朝湖口泊歸舟。千山日暖雪花散，萬里風高雲葉收。江影曲通西蜀遠，湖光橫與北溟浮。岳陽奇眺嗟猶欠，付與他年穩上樓。
壽鄧子西提幹與乃堂相距八日 陽枋 
碧梧清夢繞紅萱，袖橘歸來人倚門。七日喜稱王母壽，經旬還捧謫仙尊。松知得算霜中樹，梅報和羹雪外村。拄杖金魚消息好，慇懃拜舞勸加飱。
遣季子壽黄循齋二首  其一 陽枋 
五峰高處五雲新，黄石先生非避秦。圯上未容書出袖，巖前元自易無塵。烟霞窟冷苦留客，雲霧窗虛亦可人。好爲蒼生徹蒸暑，天邊散與一襟春。
遣季子壽黄循齋二首  其二 陽枋 
自得遺書學子房，擬來辟穀並山陽。仙鄉不秘眼前道，俗相慚無肘後方。經葉再傳新雨露，桃花重發舊門牆。呼兒莫怕蓬萊遠，勤爇南豐不盡香。
謁同年許使君德開  其一 陽枋 
人人屬目快星凰，倚棹溪頭起漫郎。强仕慣聞紆郡紱，綴班希有擅文場。賸栽棠蔭兩江綠，重著藍袍再世光。人物西清自華選，未應琴鶴久松崗。
謁同年許使君德開  其二 陽枋 
欲造詩壇奪錦標，幾回躡足愧還休。君提妙律都先手，我漫家吟浪出頭。濟世自憐無絕力，叩閽剛道有嘉猷。先生若動出關興，便爾挑包逐去舟。
謁九江周元公祠嗣性善度先生韻 陽枋 
聖賢隨遇即成都，仰止宗師謁故居。面揖光風江渚遠，心涵霽月海天舒。圖由自得前無畫，道未嘗亡今有書。共立斜陽歸去晚，當年與點意何如。
挽樂應乃堂 陽枋 
高堂憶昨燕春風，雙老怡愉桂棹東。藍袖歸時饒榜綠，橘香懷處少萱紅。悲纏忍見舟藏壑，德感還知月在空。有子天教優好善，五花不日賁泉宮。
挽南平趙化卿 陽枋 
昔遊曾到萬山峰，趙氏樓臺紫翠中。六藝近誇三世學，四賢爭顯一家風。不堪顧影憐孤鴈，恰喜摩天有阿鴻。好是生香元不斷，靈椿雖老桂成叢。
挽何深甫 陽枋 
羨君底事過時人，一點閒愁不到心。笑語屢陪桃李酒，詩書曾對竹松林。已驚別鶴江天遠，何事騎鯨歲月侵。五桂聯芳知有日，去尋蕭侶碧雲深。
挽趙飛卿 陽枋 
萬翠亭邊山鬰葱，書聲散出五雲重。紅萱色改宦情薄，綠酒盃深客話濃。鴈起秋空從整整，鷗閒野水自溶溶。誰人爲作坡仙傳，弟似潁濱文似邕。
壽張方叔表弟 陽枋 
聞說書臺百世張，燕山來數竇家郎。含容寸念侔焚券，正直生平等發藏。丹桂香浮森駟馬，碧梧翠織引雙凰。松蘿歲晚陪真喜，染得卿雲爛有光。
和楊提刑喜雨  其一 陽枋 
螻蟻何能格上穹，况於三伏藴隆中。瓣香載走神龍廟，法象俱來大梵宮。出岫金身能普濟，臨池玉醮可幽通。尚憑使者疎寃獄，歌舞豐年與衆同。
和楊提刑喜雨  其二 陽枋 
詔許歸耕荷聖王，又扶衰病過南方。幸親博洽前無輩，每歎平反後必昌。請雨頼公誠獨至，回天愧我德多凉。作詩志喜親銜袖，玩把渾如七寶裝。
和蘇提舉喜雨  其一 陽枋 
瞻仰雖勤隔壤穹，此誠何自達天中。幸憑今日皇華使，不假當年帝釋宮。人道蘇天真廣大，歲逢商旱得流通。欲知八郡生靈喜，七月興歌我稼同。
和蘇提舉喜雨  其二 陽枋 
皇上焦勞冠百王，精求膚使惠南方。驅馳靡憚周原隰，斂散尤高漢壽昌。屬邑近方憂水澇，單車不復待秋凉。公餘更有驚人句，爲解塵懷倥傯裝。
和知宗喜雨  其一 陽枋 
災祥何必問圓穹，自是承流得失中。旱魃憑誰投遠裔，靈科聊復啟仙宮。天憐南國人民困，雨走西郊畎澮通。多謝宗英相慰勞，也應休戚略相同。
和知宗喜雨  其二 陽枋 
赫赫炎官未退藏，祈禳已盡別無方。忽施潤澤環千里，再使榮華及百昌。未問民天無欠闕，且欣心地得清凉。一杯預作秋成慶，草草盤飱不用裝。
再和知宗喜雨 陽枋 
旱魃爲災百念關，瓢中一滴奈天慳。講求碧玉仙科秘，叱起蒼龍洞府間。神賜甘霖三日往，人欣和氣一朝還。憑公大手爲民賀，五色牋中蜀錦斑。
三和知宗喜雨  其一 陽枋 
藴隆尤更覺天穹，誰道滂沱正伏中。風捲海潮雷助勢，夜占星畢月移宮。黄雲轇轕村村喜，碧玉淙琤處處通。前日勤民均此念，尊前一笑大家同。
三和知宗喜雨  其二 陽枋 
江海人推百谷王，可無膏澤惠炎方。五龍行水蘇將槁，萬頃秧田喜寖昌。不用飲冰祛內熱，急須沽酒做新凉。却愁好雨催詩句，愧乏良材取次裝。
和陳提舉喜雨  其一 陽枋 
愁歎何繇達灝穹，秋成恐墮渺茫中。五龍偃蹇藏深廟，六佛慈悲會一宮。帝勅名山諸洞閉，醮開太乙獨函通。應憐赤子車中鮒，爲激西江遍處同。
和陳提舉喜雨  其二 陽枋 
周家重穀業陳王，天亦哀民救此方。一雨如傾過衆望，三登可卜見時昌。固知福地長無歉，尤喜炎天預借凉。耆老首爲鄉曲賀，唾成珠玉巧於裝。
再和陳提舉喜雨  其一 陽枋 
了無和氣格清穹，天意難回執熱中。驟雨起從南海廟，雄風到自楚王宮。却愁水府丹瓢注，解使銀河赤岸通。急趁好晴催刈穀，坻京相慶萬家同。
再和陳提舉喜雨  其二 陽枋 
十萬農租要納王，望霓雖切雨何方。桑林敬體皇心禱，雲漢終歌國祚昌。坐使里閭消歎息，幻成境界得清凉。欲知千里人情共，盈袖新詩已可裝。
贄袁茶使 陽枋 
天隅把袖立春風，井絡民情許上通。煖到夜郎安靜裏，寒消白帝撫摩中。摘山豈必溪芽盡，市駿何須冀種空。月渚扁舟書好讀，琅琅聲與大江東。
買舟過太湖口入小港 陽枋  太湖
連天白水渺無涯，短涉湖灣五里賒。箇樣船腰穿浪急，片來帆腹飽風斜。日隨飛鷺幾程水，心逐浮鷗何處家。日落荒溪無繫纜，荻叢深處傍漁槎。
詠黄池詩 陽枋 
姑蘇平野入黄池，烟樹重重綠漲迷。肆列門前喧坌俗，稻臨屋背儘幽棲。路長車馬南還北，水遠帆檣東復西。小寺江心閒繫纜，周迴看盡柳盈堤。
中秋黄池舟中獨酌五首  其一 陽枋 
秋深客棹倚吳頭，喜見江鄉素月浮。水墨畫成洲渚遠，神仙宅盡水雲幽。心閒最與趣相會，句拙常憐景莫收。多少樓臺羅綺席，未知真是賞中秋。
中秋黄池舟中獨酌五首  其二 陽枋 
畫橋楊柳繫船兒，蟾魄飛來光滿溪。有水連雲疑地闊，無山礙月覺天低。魚堪寄信應時見，鴈欲橫霜猶未齊。白酒堪沽雞中割，呼樽獨酌畫橋西。
中秋黄池舟中獨酌五首  其三 陽枋 
賞月東西兩地遥，一輪千里共今宵。心中至樂成真得，分外閒愁不復摇。江寺饒吾觀白水，郡亭喜弟看洪潮。世間歡賞由人爾，天地何曾有寂寥。
中秋黄池舟中獨酌五首  其四 陽枋 
居家賞月天常雨，遠客逢秋月倍明。世事美時難兩得，化工好處少雙成。詩如遇興須重賦，酒若逢辰且再傾。不是衰遲廢拘檢，良心隨寓自忘情。
中秋黄池舟中獨酌五首  其五 陽枋 
一年十二月華圓，何事今宵到處看。春夏暖時無底白，雪霜凝處不勝寒。酒腸緩放金罇倒，詩興何妨玉漏殘。莫學時人貪酩酊，清光未澈已闌單。
久留黄池待弟姪不至九日獨酌 陽枋 
將道花黄醉彭澤，又還茱紫酌平湖。詩因得意時時賦，酒爲無賓淺淺沽。藍色已殘千岸柳，霜花催滿萬汀蘆。閒行閒坐雲和水，不識天工怪我無。
喜雨賀黄叔厚判縣 陽枋 
去年精禱雨隨至，今日熏香雨便來。人事只從無僞見，天心端可至誠回。溜匙即此知翻雪，枵腹何由更隠雷。若使邊臣充此意，凶殘到處豈難摧。
贄何總領 陽枋 
中興賦用倚江淮，兼裕良籌仰雋才。民社有歌耕足雨，伍符無腹隠枵雷。塞邊粟積漢而上，地上錢流唐以來。相業理財餘事耳，安能鬰鬰此居哉。
別黔中趙尉 陽枋 
好風吹雪點征衣，認得東君巧轉機。北渚燕鴻從背立，前灘鸂鶒喜雙飛。梅中有味不妨隠，蓮本無心何待依。到處江山生意滿，呼尊判倒是和非。
寄桃源尉趙謙之 陽枋 
桃源洞口送春歸，欲換漁蓑傍釣磯。火着高林鴉又散，弦鳴中澤鴈還飛。蕭蕭空雨晨光潤，耿耿籠燈夜色微。休對癡人獃說夢，野花啼鳥恁天機。
江干覽鏡 陽枋 
千重灘淺身曾過，萬頃湖深也去來。平地雪中蕭店宿，掀天浪裏片帆開。干戈鼎沸舟還失，炎暑甑蒸師正灾。小艇隨人偷入峽，笑開菱匣亦頑哉。
壽鄧提幹母  其一 陽枋 
爭似瑶仙捧玉觴，一堂四世聚簪裳。閒中尊俎江山久，靜裏襟懷日月長。蓂紫爛連庭桂紫，橘香濃引誥花香。陵溪種得桃無限，乞與漁郎半核嘗。
壽鄧提幹母  其二 陽枋 
嘗桃不祇似東方，三度濃熏竹院香。眼底兒孫青瑣客，鏡中顔色碧琳房。山屏繡出方壺穩，峽線拖餘翠水長。醉問羣仙休拍手，誰人翻得九霞觴。
贄趙廣安 陽枋 
先生早矣袖薰弦，趁取南風入皛然。燕穩不妨辭閫幕，魚枯應喜活民編。萬家吟賞知微月，千里依棲刺史天。河漢定應思黼黻，大宗寧許久藩宣。
中秋微月和彭水趙文卿韻 陽枋 
剩雨頑雲乍解圍，清光此夜擬依稀。天工不許厭厭飲，月姊終慳皎皎輝。離合隨緣都是樂，陰晴任理兩忘機。謝君好語無貂續，題拙慙隨趙璧歸。
曹都統詩 陽枋 
胸中陳法久堂堂，卯歲邊戎真漫狂。佇看勝齊歸一鼓，未饒破魏說三當。弓刀早落風雲會，衮繡行依日月光。已撰磨崖碑萬字，爲君題破碧苔蒼。
挽心友李應之判縣  其一 陽枋 
書劍追隨徧蜀西，歸來窗月聽朝雞。相期歲晚林中約，忍見佳城石上題。錦里人稀烟冉冉，橫川路迥草萋萋。黔南愧我催瓜戍，淚落巴山望欲迷。
挽心友李應之判縣  其二 陽枋 
妙歲麟經得興微，名成四十壯心違。半生于德歸門駟，一節夷清在首薇。古禮事親輪月曉，新詩易簀片雲飛。九京他日如堪作，見說非公誰與歸。
和郭廣文喜雨 陽枋 
隨軒好雨决渠深，生意挽回天地心。不是一麾賢出守，何緣三日往爲霖。勤農襏襫田頭影，幽鳥間關花底吟。紫陌桑麻連菽粟，從教鼓腹曳裾衿。
見歐制幹  其一 陽枋 
殿西歌徹采薇聲，記室煩君爲一行。竇幕有班燕刻重，裴寮得愈蔡功成。文書晝靜旌旗捲，籌畫宵閒鼓角清。今日元戎前長史，步趨脚跡好門生。
見歐制幹  其二 陽枋 
尋師萬里走東南，性學精微聞兩三。風月歸來深體認，簞瓢自樂細沈涵。巖前靜索龜圖秘，蜀口驚呼蟻戰酣。欲覓底寮整殘斷，峽天分借一屏嵐。
挽垓山陳宣義 陽枋 
升堂曾得話從容，骨相清癯七十翁。唧唧愛人皆語妙，遲遲留客屢盃空。眼分青白斯文外，手作推敲雅詠中。我忝金蘭三世契，頗堪溪滸憶清風。
池口下小港遇大風  其一 陽枋 
萬雷豗擊一江聲，本是風從水上行。斷港不妨尋住計，修塗未信阻歸程。閒中已會性天靜，忙裏依然心地平。險阻怪崖行半百，扁舟肯學夜多驚。
池口下小港遇大風  其二 陽枋 
詩翁下語寫心聲，說破雲濤阻客行。得意快吟三兩句，放懷休數八千程。時因極凍方回暖，水若無風還自平。一點陽和消息好，江邊柳眼又眠驚。
池口下小港遇大風  其三 陽枋 
水本無聲風作聲，何心坎止與流行。掀天不礙翻洪浪，到海須知有去程。可以東西形暫激，不容軒輊性元平。懸知讀易如程子，舟壓銀濤膽不驚。
挽李致政 陽枋 
鷗閒伴侶子夔邊，錫類宗盟計百年。準擬歸來尋舊約，不堪相送苾新阡。芝蘭笑語龍山事，桃李樽罍象澦天。鍾作數行臨老淚，爲君滴向碧溪淵。
紹慶羅巡檢 陽枋 
蕉溪煙水似羅浮，君著軒亭瞰碧流。東館聽鷄書伴月，南邊休馬鐸沈秋。憐人得飽倉捐粟，送客登山岸倚舟。種玉前村春意早，梅花带雪滿枝頭。
送田使君都統離夔赴合州 陽枋 
英雄才略暫臨夔，泛綠依紅詫小兒。肯向稠人識毛遂，甘從走督得神師。魚城人喜景星出，象澦猿驚仙仗移。七十老翁怕趨走，峽江亭上倍臨歧。
和桃源宰趙存禮韻 陽枋 
三時不害試鳩工，築鑿輪輿職自攻。利器祇因盤錯見，淳風須信古今同。野桃川谷逢人好，春草池塘待雪融。洞口果教花似舊，支筇未肯作衰翁。
回奉節宰陽季明 陽枋 
只緣心地樂寬平，便把青衫付外心。健羨春鶑嬌出谷，自慚宿鳥倦投林。光陰有限嗟空度，義理無窮要極深。七十老翁聞好語，一回吟詠一回斟。
臘月二十八日與知宗提舉分歲郡中啜茶于北樓賞梅于忠獻堂知宗即席有詩次韻并簡提舶 陽枋 
老病踰年卧晉江，耽詩性癖未能降。園林牢落梅經眼，歲月崢嶸酒滿缸。堂上焚香敬勳德，樓頭回首念家鄉。黄柑未拜蕭嵩賜，鄉味分珍漫一雙。
癸亥守歲聰兒桃源黄溪村居  其一 陽枋 
貪看子舍築溪濱，屈指除宵又及辰。七八再逢新甲子，十三重記舊庚申。一盃春酒紅衰臉，四世斑衣悅老身。爆竹聲聽桃洞曉，舉家疑是避秦人。
癸亥守歲聰兒桃源黄溪村居  其二 陽枋 
今年爆竹楚江濱，別歲迎春僅隔辰。小築地偏聊爾爾，幽居心遠自申申。兒從豹變當斯世，我得鷗閒着此身。學易假年天若許，橫書長作傍梅人。
癸未守歲 陽枋 
歲宜鄉里守，杯共弟兄銜。明日人相問，行年五十三。
逆風返順和東翔姪韻 陽枋 
觀國丹心切，橫舟綠水遲。東君如有意，風返曉江吹。
北高峰 陽枋 
上到北高峰，京城一方冊。天邊極雙眸，雲闊海門白。
湖口和全父弟韻 陽枋 
鄱陽湖口縣，山合鎖人烟。石壁排屏翠，臨江障百川。
秤錘峽 陽枋 
秤錘盤巨石，藏重亦藏輕。待出持衡手，一匡天下平。
避地雲山全父弟詩寄梅花  其一 陽枋 
入秋烽火無虛日，問谷尋巖陪隠逸。水冷山深梅已花，忙中不覺年華易。
避地雲山全父弟詩寄梅花  其二 陽枋 
地僻人稀花自妍，世衰學喪道終傳。天機妙處人難解，一局閒棊學洞仙。
避地雲山全父弟詩寄梅花  其三 陽枋  西湖
看花巖下興偏長，不減西湖水月光。鎮坐絕無塵一點，壽陽深笑靚宮粧。
避地雲山全父弟詩寄梅花  其四 陽枋 
骨中香徹骨中清，着雨問花不作聲。一氣本同形色異，人花清傑兩忘情。
避地雲山全父弟詩寄梅花  其五 陽枋 
久荒詩律廢陶鈞，妙句佳君語意新。便欲支筇到巖底，不須折贈隴頭春。
石筒峽 陽枋 
槎枒怪石亂撐空，岸脚無沙到石筒。春水溶溶遲日麗，扁舟蕩槳穩朝東。
瞿唐峽  其一 陽枋 
曾聞灧澦屹瞿唐，雪浪摧山勢獨當。我至韶融方二月，水平石出映斜陽。
瞿唐峽  其二 陽枋 
萬丈危屏水墨圖，江流带窄映雲衢。莫怪波平瀾不倒，回狂灧澦一峰孤。
井口鎮石牛詩 陽枋 
巨石如牛泝綠漪，象名爲物本無知。休言神禹忘疏鑿，付與馮夷日箠笞。
登六和塔 陽枋  钱塘江
錢塘江上撐空塔，塔外遥山翠作堆。酒罷凭欄呼落日，水雲深處子陵臺。
楊居士送眼藥 陽枋 
雲來雲去不干山，花落花開春又還。世事總歸明眼裏，皇王帝伯恁催班。
贈藺道士 陽枋 
入水大蟲出火龍，一生看守贊神工。知行例作等閒話，三尺兒童八十翁。
艘人誤同行錢文作詩解之  其一 陽枋 
胯下當年甚可羞，身藏寶劍豈無謀。暫時俯首依人去，贏取堂堂萬戶侯。
艘人誤同行錢文作詩解之  其二 陽枋 
自反仁而自反忠，芳蓮開向火光中。同君九萬摶扶去，薄盡浮雲出太空。
文昌醮燈牌 陽枋 
牡丹枝上先春蕊，翠杏壇邊未雨虹。知有文章光萬丈，鍾成佳氣滿黔中。
丁家洲 陽枋 
水雲留住覺無計，杞菊催歸知有涯。百丈黄昏牽月色，長洲灣處宿丁家。
驚雷驟雨 陽枋 
今年春晚天氣寒，桃李村村猶未吐。豗擊雷聲送五更，江皋一陣催花雨。
謁趙漕  其一 陽枋 
山頭雲麥雜燒畬，桃李層層山半家。謳軋蠻歌聲滿峽，春生龍節爛光華。
謁趙漕  其二 陽枋 
槎星爛照玉堂明，樓雪晴融白帝城。鷗狎不知菱蕩轉，漫隨瀼水泛春聲。
謁趙漕  其三 陽枋 
文公桃李筍班中，問學心旌日夜東。時序催人烟水遠，臨流願借一帆風。
社日過洞庭 陽枋  洞庭湖
社風吹雨楚江晴，舟葉輕飛過洞庭。萬里湖天天外水，君山一點望中青。
固城湖  其一 陽枋 
掌似平蕪遠際空，灣灣曲曲水相通。蘆汀蓼渚新秋裏，一段濃藍一段紅。
固城湖  其二 陽枋 
有戶盡開楊影底，無軒不在水光中。濃藍染就秋空碧，只欠斜飛幾點鴻。
固城湖  其三 陽枋 
溪平岸闊柳侵沙，潑潑遊鱗弄月華。柔櫓數聲深夜悄，漁人相喚隔蘆葭。
涪州北巖書院別王東卿歸樂邑 陽枋 
雨前雨後山俱好，江瘦江肥水盡佳。一見論心無久近，休言眼底各天涯。
別王叔儼 陽枋 
會得箇中無兩重，笑棚傀儡虛拈弄。水雲佳處看回來，少聽癡人多說夢。
庚寅予自蓮蕩泝流全甫弟順流赴性善之招舟行不相值有感 陽枋 
君意已馳涪水下，我心猶望字川歸。只差一喚逍遥地，頓失幾年離別機。
鄂渚大雪 陽枋 
橫隄疎柳嘯寒風，吹起黄雲一色同。鸚鵡洲邊家十萬，曉來都在水晶宮。
用趙教授韻謝程簽判春雪  其一 陽枋 
看來川泳與雲飛，道著兩間無隠微。須信眼前都是易，若求高遠又還非。
用趙教授韻謝程簽判春雪  其二 陽枋 
肖形可惜被形驅，浪說懽娛未足娛。心大如天無不有，何人剖蚌出明珠。
和存子姪賦雪 陽枋 
花飛六出瑞方春，不待翦裁開恁真。稚子未諳天意好，漫山笑道玉成塵。
和鄭季南喜雪  其一 陽枋 
心閒無緒息紛紛，看盡山頭護雪雲。何事被他風月惱，詩壇隨分較功勳。
和鄭季南喜雪  其二 陽枋 
玉樹瓊林萬壑奇，從他烏鵲踏交枝。邵瓶無酒辜心賞，更看敲門一首詩。
和鄭季南喜雪  其三 陽枋 
避地身窮道不窮，溪山好處句尤工。水僊會得人心意，粧點茅茨畫軸中。
和鄭季南喜雪  其四 陽枋 
青女輕拋萬寶粧，梨花庭院冷無香。欲題好語覷天巧，攪盡枯儒幾曲腸。
和鄭季南喜雪  其五 陽枋 
天機流轉一回頭，覽鏡何須空自羞。雪盡草生春意好，人心不解漫閒愁。
和鄭季南喜雪  其六 陽枋 
木火盈爐破夜闌，茅庵烘暖覺身安。驕兒鼾寢僮眠却，些子天真不奈歡。
曉起四山積雪 陽枋 
寒透重衾可折膠，雨聲瑟瑟風颼颼。安排雪句吟春曉，果見青山盡白頭。
和王南運八陣磧 陽枋 
常山蛇勢少能明，治法還從陣法尋。先正後奇嚴自勝，堂堂真是武侯心。
問趙存禮分竹 陽枋 
南牆曾記極幽尋，午簟凉鋪瑣碎金。小築江干無限暑，西窗乞與半簷陰。
詠江南景物  其一 陽枋 
幾千里地香秔綠，百億條溪高柳青。簇簇人烟富雞犬，太平原野喜初經。
詠江南景物  其二 陽枋 
有水青陰濃覆地，無山綠稼遠連天。垂楊影裏風帆亂，知有回溪曲護田。
詠江南景物  其三 陽枋 
幽深島嶼亂參差，溪水迢遥橫復斜。鵝鴨馴人不怕棹，閒隨小艇過蘆花。
雞冠灘 陽枋 
灘邊奇石象雞冠，上下舟人側目看。但使此心存坦易，涉川履險亦非難。
謝惠小鮮 陽枋 
得魚悵望白雲遠，憐我盤鮮久乏烹。恰喜新橙具雙美，金虀催趁玉絲羹。
辛卯三月金沙道中 陽枋 
八九雨點青春老，三兩鶑聲綠蔭深。眼界無塵歸路穩，丹青難畫此中心。
同存子姪造蓮蕩舟中作 陽枋 
此行爲愛蕩中蓮，萬里清風駕客船。兩壁青山看不盡，舉頭天際有飛鳶。
舟過磧江同存子姪論易 陽枋 
行行晚到磧江天，閒把乾坤仔細論。流水不知何處去，漁樵一飽兩忘言。
和陳希舜濁醪二首又次爲謀深遠之作一首  其一 陽枋 
心地虛時來則受，德新要似湯盤又。濁醪妙理少人知，所以伯禹惡旨酒。
和陳希舜濁醪二首又次爲謀深遠之作一首  其二 陽枋 
幾年龍技學勤勞，準擬豐餐嗜炙肴。庖刃如新驚歲晚，亦無蛙鱔薦松醪。
和陳希舜濁醪二首又次爲謀深遠之作一首  其三 陽枋 
人心顯著道心微，體認深時始得知。若不沈潜格至理，雖多言語亦奚爲。
古木 陽枋 
古木撐空萬丈青，鋪排峽險與江深。濃嵐欲滴春烟暝，畫出騷人一片心。
雲遊 陽枋 
走遍天涯地角來，流沙弱水接蓬萊。風輪空坐觀浮世，明鏡亭亭不用臺。
和全父弟九華峰 陽枋 
舟子偏驚拍岸風，不論蜀艇與南𦨰。片帆催落梅根渚，天際池山出九峰。
桑落洲望見廬山立雪一峰和全父弟韻  其一 陽枋  庐山
春風小立愛蓮時，倉卒狂吟壁上題。歲晚歸來無一事，好拚旬浹玩湓溪。
桑落洲望見廬山立雪一峰和全父弟韻  其二 陽枋  庐山
新晴破雨浪猶激，暫卸蒲帆泊短灣。桑落洲前凝睇遠，尖天白雪是廬山。
和全父弟巫山峰韻 陽枋 
巫峰十二最高頭，嵐色烟光翠欲流。舉首半空不可到，依稀絳闕與瓊樓。
爲清溪鄧茂林督工築室 陽枋 
欲話秋宵度兩三，被人閒與擔來擔。鳩工夜夜思籌北，命僕時時費指南。
收弟姪書自中都 陽枋 
優優至道貴居寬，休把浮名着意看。身在九宵牢着步，些兒下了上應難。
徐毅齋爲東翔姪改字爲存子 陽枋 
心酬萬事好深惟，來不須迎去莫隨。天理面前還仔細，夢醒休似夢酣時。
巫山十二峰  其一 陽枋 
真靈間氣巧蟠融，天下應無似此峰。笑殺襄王凡俗骨，妄生狂夢想仙蹤。
巫山十二峰  其二 陽枋 
心與巫山異境融，危岑天際駭奇峰。蒼茫草木晴雲外，有似乘鸞跨鶴蹤。
和峽州趙教授春後雪中惠酒  其一 陽枋 
義理無窮歲月飛，有言難盡易精微。梅花带雪春將半，龍戰爻中辯是非。
和峽州趙教授春後雪中惠酒  其二 陽枋 
多君不許利名驅，官冷瓢空日自娛。猶有小槽春夜滴，呼僮踏雪遣紅珠。
諸公招飲不赴詩謝送酒  其一 陽枋 
雙槳浮波日夜催，胥濤不到子陵臺。爲憐摘菊空盈把，故遣鴟夷送酒來。
諸公招飲不赴詩謝送酒  其二 陽枋 
薨薨飛蠓哦空檐，躍馬官塵日上船。故步明知渾失却，剡溪興盡不須前。
端午自樂溫往墊江道中作 陽枋 
端午人間擬醉眠，旅情茅店獨蕭然。起尋詩句記佳節，萬里無雲月滿天。
端平甲午踏槐前記夢中作 陽枋 
莫學寒蛩窗下吟，嗤嗤不作兩般聲。大千世界都聞了，管甚癡龍睡不驚。
和全母弟題㬊重三丈居 陽枋 
眼前皆易未嘗東，祇恐援弓逐過鴻。認得羲皇心上畫，簞瓢何必問顔空。
包家園 陽枋 
衆綠爭齊敷夏蔭，老紅猶自駐春粧。閒紅浪綠俱休問，爭似巖松一色蒼。
詠絲桐 陽枋 
地闊天寬人一般，琴心會得語言難。高山流水知音少，月白風清時自彈。
下沱張西叔牡丹號奇品以詩寄花因用韻謝  其一 陽枋 
天香吹落五雲來，滿眼浮花只浪開。國色不關朝得酒，粧臺漫飲紫金盃。
下沱張西叔牡丹號奇品以詩寄花因用韻謝  其二 陽枋 
主人骨相花難比，折贈雙花副麗辭。爲報此花香第一，何須鉛粉巧粧褫。
句  其一 陽枋 
五載彈冠尚覺忙。
句  其二 陽枋 
文章不數向歆輩，姓字須教班馬香。
句  其三 陽枋 
豈但流王澤，應須沃朕心。
句  其四 陽枋 
霹靂一聲風卷去，誰家水館夕陽天。
句  其五 陽枋 
飽諳風月歸，庶幾無虛還。
句  其六 陽枋 
可奈紅塵飛白羽，不容黄叟卧青山。
句  其七 陽枋 
白雲無心閒渡水，清風何意自開花。
贈陽子 王濟之 
陽子窮居在顔巷，有田一廛宅一區。師門立雪得心傳，歸來兀兀哦古書。
郭璞墓 劉克莊 
先生精數學，卜穴未應疎。因捋虎鬚死，還尋魚腹居。如何師鬼谷，却去友靈胥。此理憑誰詰，人方寶葬書。
魏太武廟 劉克莊 
荒涼瓜步市，尚有佛狸祠。俚俗傳來久，行人信復疑。亂鴉爭祭處，萬馬飲江時。意氣今安在，城笳暮更悲。
徐孺子墓 劉克莊 
今曉安墳意，梅仙舊廨傍。醢成龍不至，羅設鳳高翔。黨錮人俱燼，先生骨尚香。小詩拈未出，何以侑椒漿。
北來人二首  其一 劉克莊 
試說東都事，添人白髮多。寢園殘石馬，廢殿泣銅駝。胡運占難久，邊情聽易訛。凄涼舊京女，粧髻尚宣和。
北來人二首  其二 劉克莊 
十口同離北，今成獨鴈飛。饑鉏荒寺菜，貧著陷蕃衣。甲第歌鍾沸，沙場探騎稀。老身閩地死，不見翠鑾歸。
北山作 劉克莊 
骨法枯閑甚，惟堪作隠君。山行忘路脈，野坐認天文。字瘦偏題石，詩寒半說雲。近來仍喜聵，閑事不曾聞。
早行 劉克莊 
店嫗明燈送，前村認未真。山頭雲似雪，陌上樹如人。漸覺高星少，纔分遠燒新。何煩看堠子，來往暗知津。
黄檗山 劉克莊 
出縣半程遥，松間認粉標。峯排神女峽，寺創德宗朝。鸛老巢高木，僧寒曬墮樵。早知人世淡，來住退居寮。
第三龍湫 劉克莊 
絕頂謁龍公，森寒石作宮。路盤青壁上，瀑瀉白雲中。僧說聞雷出，人疑與海通。幾時陰晦夜，來此看拏空。
客中作 劉克莊 
漂泊何須遠，離鄉即旅人。吹薪嘗海品，書刺謁田鄰。家寄寒衣少，山來曉夢頻。小兒仍病瘧，詩句竟無神。
小寺 劉克莊 
小寺無蹊逕，行時認蘚痕。犬寒鳴似豹，僧老瘦於猿。澗水來旋磨，山童出閉門。城中梅未見，已有數株繁。
晚春 劉克莊 
花事匆匆了，人家割麥初。雨多田有鸛，潮小市無魚。禿筆回僧簡，褒衣看古書。經年稀見客，磬折轉生疎。
哭葉孝錫教授 劉克莊 
瘴雲深處死，太息柰君何。詩友俱來弔，埋銘久未磨。箕裘無子繼，書畫落人多。舊宅今移主，斜陽掩涕過。
夜過瑞香庵作 劉克莊 
夜深捫絕頂，童子旋開扉。問客來何暮，云僧去未歸。山空聞瀑瀉，林黑見螢飛。此境惟予愛，他人到想稀。
送薛明府 劉克莊 
長官三載內，屢被督郵嗔。鎮靜笞刑少，公清縣庫貧。減租霑野老，掃榻待詩人。祇恐鳬飛後，民間事事新。
蒜嶺 劉克莊 
到此思家切，寒衣半淚痕。燒餘山頂禿，潮至海波渾。僕怕昏無店，人言近有村。吾生輸野老，笑語掩柴門。
示觀老 劉克莊 
住山仍黑瘦，瓶錫極蕭然。頂髮千莖雪，跏趺一縷煙。禪堪拈出衆，詩亦長於前。燒盡西窗燭，相看各不眠。
武涉道中 劉克莊 
一路荒凉極，無端過此頻。官於鹽起稅，俗事蠱爲神。暝色初逢驛，溪聲只隔林。留題空滿壁，不見有詩人。
浦城道中 劉克莊 
纔入僊霞路，重裘尚不支。居人收桕實，客子辦梅詩。地濕然萁坐，霜寒隔被知。向來真錯計，不買草堂基。
幽居寺 劉克莊 
相傳有儒者，唐季隠茲峯。電已收遺藁，雲方鎖暮鍾。木碑無世次，石洞斷人蹤。此士何曾死，林深不可逢。
大目寺 劉克莊 
來人云虎出，留此到昏鍾。寺小於諸剎，山高似衆峯。未寒先得雪，已夏尚如冬。老子曾游浙，微微有辨鋒。
哭容倅舅氏二首  其一 劉克莊 
老赴容州辟，移書勸不回。客迎蕭寺哭，喪附海舟來。瘴雨銘旌暗，空山梵磬哀。未知墳上柏，此去幾時栽。
哭容倅舅氏二首  其二 劉克莊 
尚記陪言笑，如今叫不譍。兒分身後俸，僧上殯前燈。宅有遺基在，田無一畝增。問天何至此，在日以廉稱。
吳大帝廟 劉克莊 
露坐空山裏，英靈喚不迴。久無祠祭至，曾作帝王來。壞壁蟲傷畫，殘爐鼠印灰。今人渾忘却，江左是誰開。
鐵塔寺 劉克莊 
細認苔間字，方知鑄塔時。不因兵廢壞，似有物扶持。古殿人開少，深窗日上遲。僧言明受事，相對各攢眉。
聰老 劉克莊 
聰老才堪將，髠緇意未平。僧中能結客，禪外又談兵。喜聽詩家話，多知虜地情。何當長鬚髮，遣戍國西營。
哭薛子舒二首  其一 劉克莊 
醫自金壇至，猶言疾可爲。瀕危人未信，聞死世皆疑。友共收殘藁，妻能讀殮儀。借來書冊子，掩淚付孤兒。
哭薛子舒二首  其二 劉克莊 
忍死教磨墨，留書訣父兄。讀來堪下淚，寄去怕傷情。墓要師爲誌，詩於世有名。夜闌秋枕上，猶夢共山行。
贈川郭 劉克莊 
川郭顛狂甚，平生挾術游。老猶携侍女，貧不諂公侯。用藥多投病，酬錢或掉頭。金陵官酒貴，應典舊貂裘。
贈錢道人 劉克莊 
除了布裘外，都無物自隨。跣能行大雪，饑但嚥華池。說相言多驗，嫌錢事更奇。一般難曉處，裝背貴人詩。
張麗華墓 劉克莊 
臺上柏蕭蕭，空堂閉寂寥。芳魂三尺土，往事幾迴潮。墮翠尋難見，埋紅恨未銷。猶勝江令在，白首入隋朝。
送鄒景仁 劉克莊 
衝寒何處去，新戍尚來年。客勸休辭幙，君言已買船。霜清江有蟹，葉脫木無蟬。若過東林寺，携家往問禪。
二將 劉克莊 
二將同時死，路人聞亦哀。力窮鏖轉急，圍厚突難開。戰骨尋應在，殘兵間有迴。傷心郵遞裏，隔日捷書來。
陳虛一 劉克莊 
幾載皖山耕，忽提孤劍行。戰場中有骨，尺籍上無名。馬自尋歸路，身空試賊營。却疑兵解去，曾說鍊丹成。
揚州作 劉克莊 
幾多精甲沒黄沙，野哭遥憐戰士家。瓜渡月明空粉堞，蕪城煙斷只昏鴉。似聞漢使攽王醢，尚喜胡兒剖帝羓。怊悵兩淮蠶織地，春風不復長桑芽。
南浦亭寄所思 劉克莊 
只是從前瘦病身，官卑活計大清貧。買來晉帖多成贋，吟得唐詩轉逼真。生擬棄家尋劍客，死當移冢近騷人。秋風爛熳吹雙鬢，目送停雲欲愴神。
蒜嶺夜行 劉克莊 
嶺頭無復一人來，漁店收燈戶不開。松氣滿山涼似雨，海聲中夜近如雷。擬披醉髮橫簫去，只寄鄉書與劍迴。他日有人傳肘後，尚堪收拾作詩材。
別敖器之 劉克莊 
舊說閩人苦節稀，先生獨抱歲寒姿。老年絳帳聊開講，當日烏臺要勘詩。東閤不游緣有氣，草堂未架爲無貲。輕煙小雪孤山路，折賸梅花寄一枝。
哭楊吏部通老 劉克莊 
白首除郎已晚哉，民間桑柘手親栽。蓋棺只著深衣去，行李空擔語錄迴。主祭遺孤猶未冠，著書殘藁漫成堆。可憐薄命飄蓬客，虛事江西莫府來。
老歎 劉克莊 
肘後奇書懶更開，只今年鬢已相催。但聞方士騰空去，不見童男入海迴。無藥能留炎帝在，有人曾哭老聃來。醉鄉一路差堪向，終擬劉伶冢畔埋。
答友生 劉克莊 
讀易參禪事事奇，高情已恨挂冠遲。清於楚客滋蘭日，貧似唐人乞米時。家爲買琴添舊債，厨因養鶴減晨炊。君看江表英雄傳，何似孤山一卷詩。
趙清獻墓 劉克莊 
南渡先賢迹已稀，蕭然華表立山陂。可曾長吏修祠宇，便恐樵人落樹枝。幾度過墳偏下馬，向來出蜀只携龜。自憐日暮天寒客，不到林間讀隧碑。
烏石山 劉克莊 
客子家山亦此峯，可堪投宿聽疎鐘。旋沽村酒開霜柿，欲訪禪扉隔暮松。鄉信寫成無便寄，寒衣著綻倩人縫。遠來只爲營瓜圃，不是貪渠萬戶封。
除夕 劉克莊 
憶昔都城值歲除，高樓張燭戲呼盧。久依凈社參尊宿，難向新豐認酒徒。天子未知工草賦，鄰人或倩寫桃符。夜寒別有窮生活，點勘離騷擁地爐。
呈袁祕監 劉克莊 
近日頻聞有峻除，人傳君相重師儒。細旃坐穩方輪講，羣玉峯高未要扶。別後曾過東閤否，新來亦乞鑑湖無。幾時供帳都門外，真寫先生作畫圖。
漁梁 劉克莊 
春泥滑滑雨絲絲，一路陰寒少霽時。水入陂渠喧似瀑，雲從山崦上如炊。燎衣去傍田家火，炙燭來看野店詩。落盡梅花心事惡，獨搔蓬鬢遶殘枝。
小梓人家 劉克莊 
生來拙性嗜清幽，因過山家爲小留。頂笠兒歸行樹杪，提瓶婦去汲溪頭。參天老竹當門碧，盡日寒泉遶舍流。我料草堂猶未架，規模已被野人偷。
送拄杖還僧 劉克莊 
頭白高僧行脚嬾，一枝筇竹久生苔。不逢太乙然藜照，時借山翁荷蓧廻。夜挂多尋蕭寺壁，曉拈恐化葛陂雷。還師此物禪須進，曾入詩人手內來。
雪峰寺 劉克莊 
七里深林集暮鴉，插空金碧被林遮。華堂何止容千衲，菜地猶堪置萬家。虎去有靈知伏弩，僧來敘舊約分茶。世人要識峯頭冷，六月重綿坐結跏。
蓋竹廟 劉克莊 
借榻叢祠日已曛，瓣香頻此謁靈君。儻來夢事休重卜，向去詩材進幾分。明主不消人諫獵，故山空使客移文。寄書報與荆妻說，十襲荷衣莫要焚。
瓜洲城 劉克莊 
先朝築此要防邊，不遣胡兒見戰船。遮斷難傳河朔檄，修來大費水衡錢。書生空抱聞雞志，故老能言飲馬年。慙愧戍兵身手健，箔樓各占一間眠。
送仲白 劉克莊 
官舍蕭條葦蓋簷，拾薪獨有一長髯。同來社友因饑瘦，遠作參軍得俸廉。國士交情窮乃見，古人詩律晚方嚴。中年各要身强健，別後寒衣切記添。
鳳凰臺晚眺 劉克莊 
經月疎行臺上路，秣陵城郭忽秋風。馬嘶衛霍空營裏，螢起齊梁廢苑中。野寺舊曾開玉帳，翠華久不幸離宮。小儒記得隆興事，閑對山僧說魏公。
贈玉隆劉道士 劉克莊 
觀中曾訪老黄冠，爾尚爲童立醮壇。新染氅衣披得稱，舊泥丹竈出來寒。詩非易作須勤讀，琴亦難精莫廢彈。憶上洪崖題瀑布，因游試爲拂塵看。
晉元帝廟 劉克莊 
元帝新祠西郭外，野人吊古獨來遊。陰陰畫壁開冠劍，寂寂絲窠上璪旒。勢比龍盤猶在眼，事隨鴻去不迴頭。葉碑廊下無人看，欲去摩挲又少留。
清凉寺 劉克莊 
塔廟當年甲一方，千層金碧萬緇郎。開山佛已成胡鬼，住院僧猶說李王。遺像有塵龕壞壁，斷碑無首立斜陽。惟應駐馬坡頭月，曾見金輿夜納凉。
冶城 劉克莊 
斷鏃遺鎗不可求，西風古意滿原頭。孫劉數子如春夢，王謝千年有舊遊。高塔不知何代作，暮笳似說昔人愁。神州只在闌干北，度度來時怕上樓。
雨華臺 劉克莊 
昔日講師何處在，高臺猶以雨華名。有時寶向泥尋得，一片山無草敢生。落日磬殘鄰寺閉，晴天牛上廢陵耕。登臨不用深懷古，君看鍾山幾箇爭。
新亭 劉克莊 
此是晉人遊集處，當時風景與今同。不干鐵鏁樓船力，似是蒲葵麈柄功。幾簇旌旗秋色裏，百年陵闕淚痕中。興亡畢竟緣何事，專罪清談恐未公。
魏勝廟 劉克莊 
天與精忠不與時，堂堂心在路人悲。龍顔帝子方推轂，猨臂將軍忽死綏。灑泣我來瞻畫像，斷頭公耻立降旗。海州故老凋零盡，重見王師定幾時。
真州北山 劉克莊 
憶昔胡兒入控弦，官軍迎戰北山邊。笳簫有主安新葬，蓑笠無人墾廢田。兵散荒營吹戍笛，僧從敗屋起茶煙。遥憐鍾阜諸峯好，閑鎖行宮九十年。
故宅 劉克莊 
恰則炎炎未百年，今看枯柳著疎蟬。莊田置後頻移主，書畫殘來亦賣錢。春日有花開廢圃，歲時無酒滴荒阡。朱門從古多如此，想見魂歸也愴然。
送余子壽 劉克莊 
去歲與君同聘召，何曾杯酒暫相離。兵謀元帥多親訪，心事同官盡得知。三釜忽懷歸去檄，一枰未了著殘棋。此生聚散須牢記，記上揚州戰艦時。
送周監門 劉克莊 
一領青衫似敗荷，奈君母老秩卑何。三年幕府無人薦，常日柴門有客過。身畔擔輕藏俸少，江頭船重載書多。故人若問軍中事，爲說防秋夜枕戈。
挽黄巖趙郎中二首  其一 劉克莊 
朱公徒弟丘公壻，標致雖高氣宇和。心向奏篇尤暴白，髮因時事欲蒼皤。訃傳淮甸邊情惜，路出蕭山巷祭多。最長郎君師友盛，我知墓碣有人磨。
挽黄巖趙郎中二首  其二 劉克莊 
青衫昔作督郵時，賞鑒除公更有誰。勘獄不嫌人守法，撰文常對衆稱奇。築臺虛辱生前意，穿冢難酬地下知。欲寫哀思傳挽者，身今戎服不能詩。
寄趙昌父 劉克莊  衡山
世上久無遺逸禮，此翁白首不彈冠。一生官職監南嶽，四海詩盟主玉山。經歲著書人少見，有時入郭俗爭看。何因樵服供薪水，得附高名野史間。
寄韓仲止 劉克莊 
昨仕京華豪未減，脫鞾不問貴游嗔。詩家爭欲推盟主，丞相差教作散人。閉戶自爲千載計，入山又忍十年貧。幾思投劾從公去，背笈肩琴澗水濱。
戊辰書事 劉克莊  西湖
詩人安得有春衫，今歲和戎百萬縑。從此西湖休插柳，剩栽桑樹養吳蠶。
晚春 劉克莊 
書幌泠泠子夜風，杜鵑啼月小牆東。江南詞客惜春老，清曉披衣拾墮紅。
臨溪寺二首  其一 劉克莊 
綠染庭蕪一尺深，老師閲世幾駒陰。自言不看傳燈了，只讀楞嚴見佛心。
臨溪寺二首  其二 劉克莊 
一徑松花颭紫苔，東風落盡佛前梅。道人深掩禪關坐，莫聽鶑聲出定來。
即事 劉克莊 
自汲新泉養牡丹，銀壺滿貯怕春殘。畫簷一餉東風惡，爲掩窗綃護晚寒。
孺子祠 劉克莊 
孺子祠堂插酒旗，游人那解薦江蘺。白鷗欲下還驚起，曾見陳蕃解榻時。
碧波亭 劉克莊 
了却文書上馬遲，白蘋洲畔有心期。斜陽忽到傳觴處，落盡梨花啼子規。
豫章溝二首  其一 劉克莊 
溝水泠泠草樹香，獨穿支徑入垂楊。薺花滿地無人見，唯有山蜂度短牆。
豫章溝二首  其二 劉克莊 
野店蕭蕭掩竹門，岸沙猶記履綦痕。東風枉是吹花急，綠盡平蕪却斷魂。
題寺壁二首  其一 劉克莊 
柏子熏衣眉暈銷，女垣榆影冷蕭蕭。屏山一枕游方夢，橫錫飄然過石橋。
題寺壁二首  其二 劉克莊 
素練寬裁白社衣，普陀煙裏現幽姿。日長讀徹楞伽了，閑折柑花供祖師。
西山 劉克莊 
絕頂遥知有隠君，餐芝種朮鹿爲羣。多應午竈茶煙起，山下看來是白雲。
宮詞四首  其一 劉克莊 
出海新蟾玉半鈎，風翻荷蕩起栖鷗。女郎定有穿針約，偷看明河記立秋。
宮詞四首  其二 劉克莊 
涼殿吹笙露滿天，木犀花發月初圓。君王少御珊瑚枕，多就宮人玉臂眠。
宮詞四首  其三 劉克莊 
一夜秋風入碧梧，蟬聲永巷月華孤。幾回夢裏羊車過，又是銀牀轉轆轤。
宮詞四首  其四 劉克莊 
先帝宮人總道粧，遥瞻陵柏淚成行。舊恩恰似薔薇水，滴在羅衣到死香。
秋風 劉克莊 
黄葉蕭蕭忽滿街，獨騎瘦馬豫章臺。莫將宋玉心中事，吹向潘郎鬢畔來。
跋小寺舊題 劉克莊 
禪几曾陪白氎巾，柑花似雪鬭芳新。而今柑子圓如彈，不見澆花供佛人。
憶殤女 劉克莊 
靈照覊魂章水西，冷風殘雪古招提。老懷已作空花看，更把楞嚴曉病妻。
報恩寺 劉克莊 
一抹斜陽上繚垣，芫花滿地柏陰繁。城中客子聞鐘去，獨立空山聽斷猿。
歸至武陽渡作 劉克莊 
夾岸盲風掃楝花，高城已近被雲遮。遮時留取城西塔，篷底歸人要認家。
舟中寄景建 劉克莊 
低篷小雨夢殘時，忽憶同尋楚老祠。夜過豐城占斗氣，想公別後有新詩。
書山壁 劉克莊 
斸地栽林自起墳，一燈精舍疏玄文。詩成莫洒酒家壁，題徧青山題白雲。
華嚴寺逢舊蒼頭 劉克莊 
曾向叢林寄幅巾，十年塵涴卧雲身。侍琴童子長於竹，去禮山僧作主人。
田舍 劉克莊 
稚子呼牛女拾薪，萊妻自鱠小溪鱗。安知曝背庭中老，不是淵明輩行人。
古墓 劉克莊 
石麟闕耳筍生苔，要讀豐碑與客來。精舍荒涼僧已出，瓦牆一朵佛桑開。
題本草 劉克莊 
勤讀方書不爲身，里中耆舊半成塵。幾時作箇荒山主，多種黄精售與人。
下蜀驛 劉克莊 
幄殿荒涼屋欠扶，紹興遺老故應無。舊來曾識高皇帝，尚有庭前柳一株。
出郭 劉克莊 
江邊一雨洗秋容，北郭東郊野意濃。老大怕它人檢點，隔溪隔柳看芙蓉。
病起 劉克莊 
病起登樓怯曉風，愛他殘雪映前峯。傍人休問何郎瘦，不見梅花過一冬。
再贈錢道人二首  其一 劉克莊 
拙貌慙君子細看，鏡中我自覺神寒。直從杜甫編排起，幾箇吟人作大官。
再贈錢道人二首  其二 劉克莊 
尋師入蜀未曾逢，要看羅浮曉日紅。若見仙人知去處，却來相引到山中。
蒙恩監南嶽廟 劉克莊  衡山
久問嫖姚乞退閑，今朝準敕放生還。人欺解罷青油幕，帝遣監臨紫蓋山。營卒展辭回玉帳，林僧講賀到柴關。丈夫不辦封侯事，猶要名標處士間。
烏石山 劉克莊 
兒時逃學頻來此，一一重尋盡有蹤。因漉戲魚羣下水，緣敲響石鬭登峯。熟知舊事惟鄰叟，催去韶華是暮鍾。畢竟世間何物壽，寺前雷仆百年松。
葺居一首 劉克莊 
兵火間關鬢欲絲，歸來聊卜草堂基。架留手澤書堪看，爨有躬耕米可炊。畏濕先開通水竇，貪明稍斫近簷枝。旋移梅樹臨窗下，準備花時要索詩。
挽郭處士 劉克莊 
昔聞東郭先生者，處士寧非是遠孫。空有新詩喧一邑，竟無明詔老孤村。雷琴酷愛應同殉，草字尤工惜不存。復說歸從葱嶺去，騷成何路可招魂。
老將一首 劉克莊 
昨解兵符歸故里，耳聽邊事幾番新。偶逢戲下來猶識，欲說遼陽記不真。兒覓寶刀偏愛惜，奴吹蘆管輒悲辛。夜寒忽作關山夢，萬一君王起舊人。
老馬一首 劉克莊 
脊瘡蹄蹇瘦闌干，火印年深字已漫。野磵有冰朝洗怯，破坊無壁夜嘶寒。身同退卒支殘料，眼見新駒鞁寶鞍。昔走塞垣如抹電，安知末路出門難。
老妓一首 劉克莊 
籍中歌舞昔馳聲，憔悴猶存態與情。愛說舊官當日寵，偏呼狎客小時名。薄鬟易脫梳難就，半被常空睡不成。却羨鄰姬門戶熱，隔樓張燭到天明。
挽趙仲白二首  其一 劉克莊 
生被才名譴，摧殘到死休。家留遺藁在，棺問故人求。對月悲孤詠，逢山憶共遊。昔年携手地，今送入松楸。
挽趙仲白二首  其二 劉克莊 
昨吊寢門外，萊妻泣最悲。因言兒上學，復爲墓求碑。零落燒丹訣，淒涼哭鶴詩。託孤朋友事，非謂九泉知。
贈風水僧 劉克莊 
向人說葬又談空，郭璞瞿曇併入宗。背得山經如誦呪，頂將禪笠去尋龍。徧爲檀越裁生壙，預定公侯出某峯。想亦自營歸寂處，一丘卵塔種青松。
挽鄭夫人二首  其一 劉克莊 
九秩復何憾，生榮沒更哀。閨門天下則，地位佛中來。貝葉從頭看，庭槐一手栽。侍兒聞曉磬，猶恐坐禪迴。
挽鄭夫人二首  其二 劉克莊 
昔事征西幕，年年拜壽闈。那知丹旐至，曾勸板輿歸。元帥拋金印，諸生返布衣。感恩惟有淚，來向路傍揮。
除夕 劉克莊 
除夕陰寒怕卷簾，雨聲斷續下疎簷。壁穿自和乾泥補，窗損教尋廢紙粘。祇有青燈相守定，縱無白髮亦生添。更殘自算明年事，不就君平卦肆占。
挽鄭淑人 劉克莊 
憶在軍中爲記室，謝公門館事皆知。謙卑若婦初嬪日，儉素猶夫未貴時。病了死生惟點首，晚憂家國每顰眉。舊人獨有任安在，攬涕西風獻些詞。
悼阿昇 劉克莊 
寶惜吾兒如拱璧，那知變滅只須臾。畏啼尚宿通宵火，塗顖猶殘隔日朱。坐客相寬云夢幻，故人來吊訝清癯。荒山歲晚無行迹，心折原頭樹影孤。
送真舍人帥江西八首  其一 劉克莊 
諫書元不爲求名，上有穹蒼鑒至誠。索虜傳觀皆動色，豈知難悟漢公卿。
送真舍人帥江西八首  其二 劉克莊 
聞道泉人截𩍐留，翰林從此去吾州。村中父老相持泣，但祝今侯似故侯。
送真舍人帥江西八首  其三 劉克莊 
舶客珠犀湊郡城，向來點涴幾名卿。海神亦歎公清德，少見歸舟箇樣輕。
送真舍人帥江西八首  其四 劉克莊 
應對詼諧路亦開，漢家天子日招徠。當時惟有膠西相，不向平津閤裏來。
送真舍人帥江西八首  其五 劉克莊 
淮漢沄沄戰血腥，蜀山鬼哭不堪聽。如何一綫江西路，獨現奎星併福星。
送真舍人帥江西八首  其六 劉克莊 
自昔安危等置棋，繫人著數匪天爲。何因國手來當局，要看開奩布子時。
送真舍人帥江西八首  其七 劉克莊 
少小聞人說復讎，至今禾黍徧宗周。自憐謝病離軍去，始聽王師下海州。
送真舍人帥江西八首  其八 劉克莊 
身已爲民與世疎，的無一步離村居。昨朝出郭遲公至，廢了窗間數葉書。
與客送仲白葬回登石室 劉克莊 
絕頂荒寒斷客過，偶携之子共捫蘿。縱觀天外皆鯨浸，下視城中等螘窠。悼友孤懷方濩落，逢僧逆境暫銷磨。夜歸剩乞松明火，霜滿前山滑處多。
立春二首  其一 劉克莊 
恰歸舊隠再逢春，村巷荒涼草沒人。犬壞園中門作竇，盜規墳上樹爲薪。官如巫祝難羞賤，家似樵漁敢諱貧。聞說鄰醅低價賣，病夫一滴未沾脣。
立春二首  其二 劉克莊 
今歲春盤始住家，也勝覊旅走天涯。圃晴菜拆經霜甲，林暖梅飛徧地花。閑有工夫憂世事，老無勳業惜年華。近來死盡吟詩者，得句聊從野叟誇。
去春 劉克莊 
去春烽火照江邊，曾草軍書夕廢眠。萬里旌旗真屬命，一丘耕釣且隨緣。偶然謝客元非病，間亦尋僧不爲禪。尚有惜花情味在，銅瓶終日玩芳妍。
燈夕 劉克莊 
千炬金梔映玉蕖，臺城昨夢又年餘。斷無絃索鳴華屋，惟見炊煙起草廬。兒報瓶空因止酒，婢言油盡暫停書。蓬窗亦有精勤士，何必然藜向石渠。
戲孫季蕃 劉克莊 
少日逢春一味癡，輕鞭小袖趁芳時。常過茶邸租船出，或在禪林借枕欹。名妓難呼多占定，好花易落况開遲。身今惟悴投空谷，悔不當年秉燭嬉。
匹馬 劉克莊 
匹馬曾經小店炊，一株玉雪映疎籬。無言誰識含情處，有韻全看背面時。乍見心方驚絕艷，重來人已折繁枝。斷烟殘照山村路，消得劉郎一首詩。
宿囊山懷洪岳二上人 劉克莊 
憶在山中識二僧，一亡一已拂衣行。壁間笠徙名藍掛，寺外松過壽塔生。隴月定知今夕恨，澗泉猶咽舊時聲。隔房侍者皆新剃，不似閑人却有情。
訪辟支巖絕頂二僧值雨 劉克莊 
聞有比丘隠絕巔，多年無跡下山前。僧稱功行幾如佛，樵說神通復近僊。食少僅炊盈握米，身寒不挂半銖綿。重巖風雨妨遊陟，回眺蒼烟一惘然。
送王實之赴長沙幕 劉克莊  衡山
賈傅遺蹤在，君於此泛蓮。不應卑濕地，猶著廣寒仙。策好人爭誦，名高士責全。衡山余所管，擬結草鞵緣。
哭豐宅之吏部二首  其一 劉克莊 
江表依公稍自强，訃聞朝野共凄涼。纛移北府兵皆散，笳返西州宅已荒。舊戍交鋒淮水赤，新墳埋劍越山蒼。此身虛作田橫客，血淚無因滴壠旁。
哭豐宅之吏部二首  其二 劉克莊 
康時才業未全伸，晚建油幢白髮新。畚土爲城塵滿面，握拳猶戰膽通身。一生偏任公家怨，四海皆知後事貧。多少貴交方厚祿，恤孤吊墓屬何人。
深村 劉克莊 
身老深村負歲華，青苔逕裏是貧家。晚風一陣無端急，不爲山人惜柚花。
挽林進士 劉克莊 
一門皆擢第，君獨老儒冠。試卷年年納，經書日日看。文爲前輩賞，命合主司難。遥想泉臺恨，銘旌未寫官。
柬人求馿子 劉克莊 
聞在江寧得小馿，價高人說是名駒。行時亦肯過橋否，饑後還能飲澗無。不稱金鞍馱侍女，只宜席帽載貧儒。灞陵雨雪詩家事，乞與它年做畫圖。
寄漢陽守王中甫 劉克莊 
自辭莫府徑歸耕，同舍分携闕寄聲。帳下飛書空有草，軍中上級獨無名。山深僕不聞時事，塞近君應得虜情。聞道漢東堪卧治，訊來依舊說招兵。
與客登壺山絕頂 劉克莊 
十里稀逢寸地平，且無木影蔭人行。鳬飛難學王喬舄，魚貫全如鄧艾兵。樵子獻花簪帽重，山靈供水入瓢清。捫蘿莫怪匆匆下，恐賺林僧束炬迎。
戲答同游 劉克莊 
君到中峯力不加，却疑絕頂事皆誇。烟含晚市微分塔，日照鄰州近隔沙。
次方武成壺山韻 劉克莊 
圖經云此有神仙，曾見壺公跳入年。斫木人多山漸瘦，結庵僧去石誰眠。鳥歸半嶺銜斜日，樵返疎村起遠煙。君若能拋塵裏事，一龕共占野雲邊。
挽林推官內方孺人 劉克莊 
身畔無釵澤，何由葬禮奢。明時選人婦，先帝近臣家。白首持巾帨，青燈緝苧麻。寺西同窆處，風日愴寒笳。
方湖泛舟得南字 劉克莊 
湖波煙雨綠如藍，小𦩘閑携客二三。墜絮颭萍生細浪，驚魚避鷺沒深潭。入荷似覺傍無岸，穿石方知上有巖。却凭朱樓同望海，一規寒玉帖西南。
空寂院 劉克莊 
院名誰遣稱空寂，入得門來寂又空。舊有田園官戶占，別無衣鉢老尼窮。砌傾苔色侵堂上，厨廢炊煙起草中。或說古碑巢寇寫，栖禽不下似傷弓。
紫澤觀 劉克莊 
修持盡是女黄冠，自小辭家學住山。簾影靜垂斜日裏，磬聲徐出落花間。祭星綠簡親書字，避客青衣密掩關。最愛粉牆堪試筆，苦無才思又空還。
靈寶道院 劉克莊 
兩行松繞垣，數箇竹當軒。山主出何處，道人知不言。只携詩草至，尚覺磬聲煩。俗奉醫僊謹，儒家亦捨旛。
方寺丞新第二首  其一 劉克莊 
宅成天下借圖看，始笑書生眼力慳。地占百弓多是水，樓無一面不當山。荷深似入苕溪路，石怪疑行鴈蕩間。只恐中原方鼎沸，天心未遣主人閑。
方寺丞新第二首  其二 劉克莊 
一生不蓄買田錢，華屋何心亦偶然。客至多逢僧在坐，釣歸惟許鶴隨船。按行花木皆僚友，主掌湖山即事權。京洛貴人金谷裏，安知世上有林泉。
小齋 劉克莊 
小齋自理畫并琴，匣貯香薰怕蠹侵。出塞已忘傳檄夢，入山猶有著書心。南船不至城無米，北貨難通藥闕參。却爲貧居還往少，門前留得綠蕪深。
東巖寺避暑 劉克莊 
若非來寺裏，無地避炎蒸。經雨房基潤，依山井氣冰。榻虛涼睡客，松濕滴歸僧。對此專宜靜，爲詩亦不應。
方寺丞𦩘子初成 劉克莊 
船成莫厭野人過，久欲從公具釣蓑。積雨晴來湖面闊，殘花落盡樹陰多。新營小店皆依柳，舊有危亭尚隔荷。所恨前峯含暝色，不然和月宿烟波。
友人病瘡 劉克莊 
自檢方書坐一床，教尋蒿白采蒲黄。畫眉連日疎粧閤，鍊氣通宵住道房。倦聽瀑聲令睡醒，悶拈詩卷遣心涼。猶勝華髮從軍客，歸卧茅簷養戰瘡。
乍暑一首 劉克莊 
南州四月氣如蒸，却憶吳中始賣冰。綠浦遊船常載妓，畫廊浴鼓或隨僧。夢過水榭聞涼笛，身在山房伴曉燈。怊悵烏絲欄上筆，蓬窗學寫字如蠅。
衛生 劉克莊 
衛生草草昧周防，小郡無醫自處方。採下菊宜爲枕睡，碾來芎可入茶嘗。身因病轉添蕭颯，人到衰難再盛强。舊喜讀書今亦懶，銅鑪慢炷一銖香。
先儒 劉克莊 
先儒緒業有師承，非謂聞風便服膺。康節易傳於隠者，濂溪學得自高僧。衆宗虛譽相賢聖，獨守遺編當友朋。門掩荒村人掃迹，空鈔小字對孤燈。
同孫季蕃游浄居諸庵  其一 劉克莊 
捨俗依空事梵王，韶顔寂寂度年芳。門前草色迷行徑，院裏花陰接步廊。弓樣展來靴尚窄，黛痕剃出頂應涼。當時若使窺鸞鏡，一步何因出洞房。
同孫季蕃游浄居諸庵  其二 劉克莊 
滿院靜沉沉，微聞有梵音。不來陪客語，應恐壞禪心。母處歸全少，師邊悟已深。戒衣皆自衲，因講始停針。
孟夏汎方湖得同字 劉克莊 
長笛橫吹露滿空，柂行渾不辨西東。岸回初見遥峯出，浦盡新疏別港通。月照鷺身明石畔，風翻螢影沒荷中。書生此樂關時命，歎息無因夜夜同。
又得湖字 劉克莊 
帝賜先生一曲湖，畫船領客汎菰蒲。覆茅亭子尋猶遠，隔柳人家看似無。渴嗜瀑泉頻遣汲，醉行釣岸屢嗔扶。假令不立功名死，史筆須編入酒徒。
問友人病 劉克莊 
病來清瘦欲通僊，深炷香篝掃地眠。野客勸尋廉藥買，外人偷出近詩傳。術庸難靠醫求效，俗陋多依鬼乞憐。鷗鷺如欺行迹少，分明溪上占漁船。
偶賦 劉克莊 
身已深藏畏俗知，客來鄰曲善爲辭。偶彈冠起成何事，徑拂衣歸自一奇。村飲婦常留燭待，山行童亦挾書隨。明時性學尤通顯，却悔從初業小詩。
滄浪館夜歸二首  其一 劉克莊 
萬疋沙場似電奔，轟天笳吹簇轅門。而今出借東家馬，煙雨孤行小麥村。
滄浪館夜歸二首  其二 劉克莊 
立馬飛書萬衆看，雪花滿硯指皆寒。自憐衰憊今如此，枕上裁詩字未安。
贈翁定 劉克莊 
相逢乍似生朋友，坐久方驚隔闊餘。徧問諸郎皆冠带，自言別業可樵漁。住鄰秦系曾居里，老讀文公所著書。十七年間如電瞥，君鬚我鬢兩蕭疎。
送孫季蕃 劉克莊  衡山
家在吳中處處移，的於何地結茅茨。囊空不肯投牋乞，程遠多應稅馬騎。短劍易錢平近債，長瓶傾酒話餘悲。衡山老祝凄凉甚，明日無人共講詩。
哭毛易甫 劉克莊 
至尊殿上主文衡，誰料臺中有異評。垂二十年猶入幙，後三四榜盡登瀛。白頭親痛終天訣，丹穴雛方隔歲生。策比諸儒無媿色，自緣命不到公卿。
月下聽孫季蕃吹笛 劉克莊 
孫郎痛飲橫長笛，玉雪胸襟鐵石顔。解噴清霜飛座上，能呼涼月出雲間。病創凍馬嘶荒塞，失侶窮猿叫亂山。可惜調高無聽者，紫髯白盡鬢毛斑。
哀陳璹 劉克莊 
滿懷干世策，自請戍邊城。不得兵書力，翻成禮部名。妓方調錦瑟，客已吊丹旌。都下人來說，還因喜喪生。
題方武成詩草 劉克莊 
性僻愛詩如至寶，借君詩卷百迴看。吟來體犯諸家少，改定人移一字難。束瀑爲題猶夭矯，吞山入句尚蒼寒。嗟余老鈍資磨琢，安得同衾語夜闌。
送劉連江之官 劉克莊 
舊說土風淳，今聞未易馴。勢侵官府弱，稅去縣衙貧。襆印辭州遠，開軒與海鄰。中朝峩豸者，多用滿歸人。
挽柯東海 劉克莊 
不持寸鐵霸斯文，疇昔曾將膽許君。撰出騷詞奴宋玉，寫成帖字婢羊欣。喪無歸費人爭賻，詩有高名虜亦聞。昨覽埋銘增感愴，纍纍舊友去爲墳。
送客 劉克莊 
騎馿送客一壺隨，汗透中單熱似炊。客又不來天落雨，路邊茅舍坐移時。
哭王宗可 劉克莊 
昨現官身往，今迎影子迴。總云鳬入覲，誰料鵩爲災。巷靜公人去，門荒吊客來。故園花滿架，猶似去年開。